תושבים יקרים עד מאוד,

תקופה זו מאתגרת את כולנו. משנה לנו את הרגלי היום יום, מציבה בפנינו אתגרים חדשים ומדגישה בפנינו את שבריריותינו. חג הפסח שינה עורו ו"מכולנו מסובין" הפך " לכולנו ספונים בביתנו" (עד 100 מטר...).

קהילה נמדדת ברגעי משבר- קהילת המדרשה עמדה ועומדת באתגר בצורה מרשימה ומרגשת. רשימות המתנדבים ארוכות, מלאות ומגוונות. כולם מבקשים לעזור ולסייע. אם לבני הגיל השלישי, אם למשפחות מבודדות ואם לכאלו שצריכים תמיכה בתקופה זו. צוות החירום (צח"י) שלנו פועל בכל עת ומנהל את המצב באופן מקצועי ורציני ונותן מרחב גדול של מענים.

מוסדות הישוב-הרשמיים והלא רשמיים נרתמו מיד לעזור ככל שצריך. אם זה החינוך הקהילתי המשלים, הביטחון , הקהילה. אם זאת המועצה על שלל מחלקותיה שנרתמו לכל עזרה, אם זה סופר צין, מוסדות התאגיד. ואם אלו יוזמות פרטיות של תושבים למען הקהילה. כולם נרתמו פשוט לכל דבר קטן כגדול. מחמם ומחזק את הלב.

בנוסף, ישנה הקפדה בישוב על הנחיות משרד הבריאות והענות לבקשות הוועד. שאלת נעילת השערים מפני אלו שאינם תושבים, עלתה לדיון מספר פעמים. בסופו של דבר אני שמח שהצלחנו למנוע מהקורונה להגיע ליישובנו- נחזיק אצבעות שכך יימשך.

מבקש לסיים בסרטון מרגש ומקסים של 'צוות המשמחים בע"מ" הצוות עבר בין הרחובות השוממים עם מוזיקה ושמחה ואתם יצאתם אל החצרות, המרפסות ומפתני הבתים לחגיגה של מילים טובות, געגועים והרבה אהבה אחד לשני. תודות גדולות לצוות- עדי מרש, יפעת וגנר ואופיר מלול.

אני גאה להיות תושב במדרשת בן גוריון.

בברכת חג פסח שמח, שנצא מהסגר אל החרות לבחור לאן ללכת ועם מי להיפגש...

אבשלום כהן,

יו"ר וועד הישוב.